2. Mestám a obciam chýbajú peniaze
[03.12.2023; TV Markíza; Televízne noviny; 19:00; Ladislav ŽIGO / Zuzana Čimová]
Zuzana Čimová, moderátorka
Mestá a obce žiadajú štát o pomoc. Pre zlú finančnú situáciu si aktuálne nevedia zostaviť svoje rozpočty pre budúci rok, v pokladniciach im chýbajú stovky miliónov eur.
Ladislav ŽIGO, redaktor
Mestá a obce od začiatku roka bojujú s nedostatkom financií, za ich zlý finančný stav môže predovšetkým rastúca inflácia a výpadky daní, či zvyšujúce sa platy učiteľov. Kritickú situáciu zažíva tieto dni aj druhé najväčšie mesto na Slovensku. Košice vstúpili od piatka do krízového režimu. V rozpočte im aktuálne pre budúci rok chýba približne 44.000.000 EUR.
Dušan Tokarčík, hovorca mesta Košice
Sme nútení radikálne obmedziť akékoľvek bežné výdavky na zabezpečenie obvyklých potrieb mesta. Opatrenia sa týkajú napr. mzdových výdavkov na zamestnancov magistrátu, mestských podnikov a organizácií, zabezpečenia odvozu a likvidácie komunálneho odpadu.
Ladislav ŽIGO, redaktor
Podobne sú na tom Trenčín, ale aj ostatné slovenské mestá.
Richard Rybníček, primátor Trenčína, prezident Únie miest Slovenska
Trenčínu, keby som to zobral osobne, chýba okolo 4.000.000 EUR, inde to je 20 000 000.
Ladislav ŽIGO, redaktor
Samosprávy pritom do polovice decembra musia uzavrieť svoje rozpočty pre ďalší rok, na to, aby ich dosiahli vyrovnané, im chýba aktuálne poriadny balík peňazí.
Jozef Božik, predseda ZMOS, primátor Partizánskeho
Sa bavíme o čiastke zhruba pol miliardy.
Richard Rybníček, primátor Trenčína, prezident Únie miest Slovenska
Ten budúci rok sme upozorňovali už v lete, že bude absolútna katastrofa a začína sa to aj napĺňať, aj vzhľadom k tomu, že voľby boli veľmi neskoro.
Ladislav ŽIGO, redaktor
Vláda sa od začiatku svojho vládnutia k financovaniu samospráv zatiaľ nevyjadrila, aj keď to bola pre premiéra Roberta Fica ešte pred voľbami 1 z hlavných priorít.
Robert Fico, predseda vlády SR, predseda strany /Smer-SD/
Keďže mestá a obce a samosprávne kraje sa vždy správali zodpovedne, tak my máme teraz povinnosť urobiť to isté vo vzťahu k nim, ak sú v situácii, ktorú nespôsobili sami.
Ladislav ŽIGO, redaktor
Málo konkrétne je zatiaľ aj ministerstvo financií.
stanovisko ministerstva financií
“Ministerstvo financií môže potvrdiť, že so zástupcami miest a obcí rokuje, diskusie sú však úzko naviazané na prípravu štátneho rozpočtu a aj z toho dôvodu je zatiaľ predčasné hovoriť o akýchkoľvek podrobnostiach.”
Jozef Božik, predseda ZMOS, primátor Partizánskeho
My skutočne vstupujeme do najhoršieho obdobia, úplne najhoršieho a bez pomoci štátu si obce a mestá neporadia.
Richard Rybníček, primátor Trenčína, prezident Únie miest Slovenska
Je otázka, či vláda v návrhu nového rozpočtu nájde finančné prostriedky najmä z daní z príjmu právnických osôb, nie fyzických, pretože tam sa asi viac peňazí nedá dať.
Ladislav ŽIGO, redaktor
Ak samosprávy od štátu nedostanú potrebné financie pre budúci rok, budú si musieť ešte viac utiahnuť opasky a obmedziť rozvoj či základné služby obyvateľov.
Jozef Božik, predseda ZMOS, primátor Partizánskeho
Dnes mestá a obce šetria, výrazne šetria a to takéto obdobie nás čaká ešte minimálne rok alebo 2.
Ladislav ŽIGO, redaktor
To, či samosprávy dostanú od štátu potrebné financie, sa už možno dozvedia zajtra, kedy by vláda mala predstaviť budúcoročný rozpočet. Ladislav Žigo, televízia Markíza.

